	PRAVILNIK
O USLOVIMA KOJE MORA ISPUNJAVATI NASELJENO MESTO U KOJEM SE OBAVLJA POLAGANJE PRAKTIČNOG ISPITA KANDIDATA ZA VOZAČE I VOĐENJU EVIDENCIJA O MESTIMA KOJA ISPUNJAVAJU PROPISANE USLOVE
("Sl. glasnik RS", br. 55/2013, 65/2014, 50/2015 i 36/2017)


[bookmark: clan_1]Član 1
Ovim pravilnikom propisuju se uslovi koje mora ispunjavati naseljeno mesto u kojem se obavlja praktični ispit kandidata za vozače, kao i sadržina i način vođenja evidencija o naseljenim mestima koja ispunjavaju propisane uslove.
[bookmark: clan_2]Član 2
Naseljeno mesto u kojem se održava praktični ispit kandidata za vozače (u daljem tekstu: naseljeno mesto) mora imati:
1) (brisana)
2) ulice sa savremenim kolovoznim zastorom, koje su obeležene propisanom saobraćajnom signalizacijom u skladu sa saobraćajnim projektom, ako isti postoji; 
3) najmanje jednu ulicu u kojoj se saobraćaj vozila odvija u jednom smeru i u kojoj se obavlja praktični ispit kandidata za vozače;
4) najmanje jednu ulicu u kojoj je uređeno i regulisano parkiranje i u kojoj se obavlja praktični ispit kandidata za vozače; 
5) najmanje jednu ulicu sa kolovoznim trakama za saobraćaj iz suprotnih smerova, u kojoj se obavlja praktični ispit kandidata za vozače i koja ima:
(1) najmanje dve saobraćajne trake po smeru ili
(2) jednu saobraćajnu traku po smeru, pri čemu na prilazu raskrsnici postoje najmanje dve saobraćajne trake od kojih je bar jedna namenjena za skretanje;
6) najmanje dve raskrsnice na kojima je saobraćaj regulisan semaforom i na kojima se obavlja praktični ispit kandidata za vozače;
7) najmanje jednu ulicu koja se nalazi u zoni škole i koja je kao takva obeležena odgovarajućom saobraćajnom signalizacijom u skladu sa saobraćajnim projektom i u kojoj se obavlja praktični ispit kandidata za vozače.
Utvrđeni režim saobraćaja i geometrijske karakteristike ulica u naseljenom mestu, u kojima se sprovodi praktični ispit, moraju omogućavati saobraćaj, nesmetano i bezbedno kretanje vozila kategorija za koje se polaže praktični ispit, odnosno nesmetano i bezbedno izvođenje propisanih radnji i postupanja pri polaganju praktičnog ispita.
Izuzetno od stava 2. ovog člana, ulice u naseljenom mestu ne moraju ispunjavati propisane uslove u pogledu izvođenje radnji i postupanja pri prelasku preko železničke pruge, ako u tom naseljenom mestu ne postoji prelaz puta preko železničke pruge.
Ulice iz stava 2. ovog člana u pogledu njihovog međusobnog položaja i broja moraju omogućavati da se, u skladu sa propisom kojim se uređuje polaganje praktičnog ispita, može sačiniti i izvesti najmanje 15 različitih ispitnih zadataka za praktični ispit kandidata za vozače.
[bookmark: clan_3]Član 3
Najmanje na jednoj raskrsnici na kojoj je saobraćaj regulisan semaforom i na kojoj se obavlja praktični ispit kandidata za vozače:
1) najmanje jedan semafor mora da ima dodatni saobraćajni znak u obliku zelene strelice (uslovni znak);
2) najmanje jedan semafor mora emitovati direkcione svetlosne saobraćajne znakove.
[bookmark: clan_4]Član 4
Izuzetno od odredbi člana 2. stav 1. ovog pravilnika, naseljeno mesto u kome se održava praktični ispit za vozače motornih vozila kategorije AM, F i M mora ispunjavati uslove propisane tač. 1) i 2) navedenog stava i mora imati najmanje jednu raskrsnicu na kojoj je saobraćaj regulisan semaforima i na kojoj se obavlja praktični ispit kandidata za vozače.
[bookmark: clan_5]Član 5
Evidenciju o naseljenim mestima koja ispunjavaju propisane uslove za održavanje praktičnog ispita kandidata za vozače vodi Ministarstvo unutrašnjih poslova, u obliku registra kao javnu knjigu u elektronskom obliku.
Registar o naseljenim mestima koja ispunjavaju propisane uslove za održavanje praktičnog ispita kandidata za vozače (u daljem tekstu: registar) sadrži najmanje sledeće podatke:
1) redni broj;
2) naziv naseljenog mesta koje ispunjava propisane uslove;
3) broj i datum donošenja rešenja o ispunjenosti uslova;
4) kategorije vozila za koje naseljeno mesto ispunjava propisane uslove;
5) broj i datum donošenja rešenja kojim se utvrđuje da naseljeno mesto ne ispunjava propisane uslove za sve ili pojedine kategorije vozila.
Registar se čuva trajno.
Podaci iz registra objavljuju se na internet stranici Ministarstva unutrašnjih poslova.

U naseljenom mestu u kojem se do dana stupanja na snagu ovog pravilnika sprovodio praktični ispita, može se bez utvrđivanja uslova iz ovog pravilnika nastaviti sa sprovođenjem praktičnog ispita, najduže do isteka roka od četiri godine od dana stupanja na snagu ovog pravilnika.

Danom stupanja na snagu ovog pravilnika prestaje da važi Pravilnik o uslovima koje mora ispunjavati naseljeno mesto u kojem se obavlja polaganje praktičnog ispita kandidata za vozače i vođenju evidencija o mestima koja ispunjavaju propisane uslove ("Službeni glasnik RS", broj 79/11).

Ovaj pravilnik stupa na snagu osmog dana od dana objavljivanja u "Službenom glasniku Republike Srbije", s tim što se odredbe člana 3. ovog pravilnika primenjuju najkasnije po isteku jedne godine od dana stupanja na snagu ovog pravilnika.
 
Samostalni član Pravilnika o izmeni
Pravilnikа o uslovima koje mora ispunjavati naseljeno mesto u kojem se obavlja polaganje praktičnog ispita kandidata za vozače i vođenju evidencija o mestima koja ispunjavaju propisane uslove
("Sl. glasnik RS", br. 65/2014)
Član 2
Ovaj pravilnik stupa na snagu osmog dana od dana objavljivanja u "Službenom glasniku Republike Srbije".

